Man gevonnis vir moord op eksverloofdeArgieffoto ŉ 47-jarige man is Vrydag in die Ntuzuma-streekshof in KwaZulu-Natal gevonnis nadat hy skuldig bevind is aan die moord op sy voormalige verloofde in 2013. Lt.kol. Thulani Zwane, provinsiale polisiewoordvoerder vir KwaZulu-Natal, het Saterdag gesê die veroordeelde moordenaar, Zamokwakhe Paulos Gumede, het op 4 Junie 2013 die slagoffer, Sthembile Cele (32), aangerand, verkrag en ŉ vuurwapen op haar gerig. Cele het die voorval by die polisie aangemeld en ŉ saak aanhangig gemaak. “Elf dae later is sy dood met skietwonde in die Bhambayi-omgewing in Inanda aangetref. Die polisie het ŉ saak van moord ondersoek, waarna Gumede die polisie ontduik het,” het Zwane gesê. Hy is later in die Isipingo-omgewing opgespoor en in hegtenis geneem. ŉ Ongelisensieerde vuurwapen is tydens sy inhegtenisneming in sy besit gevind. Daar is later vasgestel dit is die vuurwapen waarmee hy Cele geskiet het. Hy is Vrydag gevonnis nadat hy skuldig bevind is op aanklagte van moord, verkragting en die besit van ŉ onwettige vuurwapen. Hy is tot 18 jaar tronkstraf gevonnis vir moord, 10 jaar vir verkragting en vyf jaar vir die onwettige besit van ŉ vuurwapen.